Diari Oficial de la Generalitat Valenciana


Sumari del DOGV 8773, del 27-03-2020 (2020/2543)

RESOLUCIÓ de 12 de març de 2020, del director general de Ports, Aeroports i Costes, per la qual s'acorda la suspensió de la prova ordinària d'exàmens teòrics per a l'obtenció de títols nàutics per al govern d'embarcacions d'esbarjo a realitzar a la ciutat de València els dies 3 i 4 d'abril de 2020.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8773

Data del DOGV
:   27-03-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/2543


Data del document
:   12-03-2020

Organisme emissor
:   Conselleria de Política Territorial, Obres Públiques i Mobilitat

Tipus de document
:   Resolució

Anàlisi jurídica

 Descriptors 

:   * Conselleria de Política Territorial, Obres Públiques i Mobilitat

RESOLUCIÓ de 12 de març de 2020, del director general de Ports, Aeroports i Costes, per la qual s'acorda la suspensió de la prova ordinària d'exàmens teòrics per a l'obtenció de títols nàutics per al govern d'embarcacions d'esbarjo a realitzar a la ciutat de València els dies 3 i 4 d'abril de 2020. [2020/2543]  
Mitjançant la Resolució de 19 de novembre de 2019, de la Conselleria de Política Territorial, Obres Públiques i Mobilitat (DOGV núm. 8697, de 13.12.2019), es va aprovar la convocatòria ordinària d'exàmens teòrics per a l'obtenció de títols nàutics per al govern d'embarcacions d'esbarjo per a l'any 2020, i una de les proves és la prevista de realitzar a València els pròxims 3 i 4 d'abril de 2020.  
El 31 de gener de 2020, l'Organització Mundial de la Salut va declarar el brot de Covid-19 com a emergència de salut pública d'importància internacional.  
Des de l'aparició dels primers casos de persones infectades a la Comunitat Valenciana, la Generalitat ha estat pendent de l'evolució de la situació.  
Recentment, s'ha dictat el Decret 4/2020, de 10 de març, del president de la Generalitat, pel qual se suspén i s'ajorna la celebració de les festes de les Falles a la Comunitat Valenciana i de la Magdalena a Castelló. Aquesta suspensió es va fundar en raons sanitàries d'urgència o necessitat.  
Els mateixos principis de necessitat i proporcionalitat que van servir de base per a adoptar la decisió de suspendre i ajornar la celebració de les festes de les Falles i de la Magdalena, estan presents en la decisió de suspendre la convocatòria per a l'obtenció de títols nàutics per al govern d'embarcacions d'esbarjo a realitzar a la ciutat de València els dies 3 i 4 d'abril de 2020 amb l'objectiu de preservar la salut dels aspirants a obtindre aquesta titulació, així com de la resta del personal col·laborador en el desenvolupament d'aquestes proves, i això és així per tractar-se d'una activitat col·lectiva a desenvolupar en espais tancats amb un aforament variable, segons aules, sense possibilitat actual que per qüestions de logística pogueren desenvolupar-se amb aforament i ocupació menor o amb un altre tipus de mesures complementàries i amb les degudes garanties sanitàries.  
Per tot això, i fent ús de les atribucions que concedeix a la Conselleria de Política Territorial, Obres Públiques i Mobilitat de la Generalitat el Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, resolc:  
  
Primer  
Suspendre la prova ordinària d'exàmens teòrics per a l'obtenció de títols nàutics per al govern d'embarcacions d'esbarjo que s'havia de celebrar a la ciutat de València els pròxims dies 3 i 4 d'abril de 2020.  
  
  
Segon  
Mantindre la resta de proves pendents de desenvolupament aprovades mitjançant la Resolució de 19 de novembre de 2019, de la Conselleria de Política Territorial, Obres Públiques i Mobilitat (DOGV 8697, 13.12.2019).  
  
Tercer  
Procedir a la devolució, d'ofici, de les taxes que, per matrícula en aquestes proves a realitzar a la ciutat de València els pròxims dies 3 i 4 d'abril de 2020, s'hagen pogut generar.  
  
Contra la present resolució, que posa fi a la via administrativa, podrà interposar-se un recurs potestatiu de reposició davant el conseller de Política Territorial, Obres Públiques i Mobilitat, en el termini d'un mes comptat des de l'endemà de la seua publicació en el DOGV, o ser impugnada mitjançant la interposició d'un recurs contenciós administratiu, davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la data de la seua publicació en el DOGV, d'acord amb el que es disposa en els articles 123 i 124 de la Llei 39/2015, de 2 d'octubre, del procediment administratiu comú de les administracions públiques, i 46 de la Llei 29/1998, de 13 de juliol, reguladora de la jurisdicció contenciosa administrativa. Tot això, sense perjudici de la interposició de qualsevol altre recurs que s'estime convenient en defensa dels seus interessos.  
  
València, 12 de març de 2020.- El director general de Ports, Aeroports i Costes: Emili Olbiol Menero.